Bestyrelsen 19.04.2017

Haubro Landsbyskole – Himmerlands Friskole

Vadgårdsvej 4

9600 Aars

**Eksternt tilsyn med Haubro Landsbyskole, skolekode 861012, skoleåret 2016/2017**

Tilsynet med Haubro Landsbyskole, skolekode 861012, er foretaget af certificeret tilsynsførende Bent Bengtson, Aalborg.

Tilsynserklæringen er lavet i henhold til den skabelon, der er udsendt og anbefalet af Certificeringsudvalget for tilsynsførende. En skabelon, der kommer rundt om og udelukkende fokuserer på de lovmæssige vurderingskrav.

Undertegnede tilsynsførende havde et indledende besøg på skolen i starten af indeværende skoleår. Tilsynet er dernæst gennemført ved overværelse af undervisningen tirsdag den 29. november 2016 og torsdag den 23. marts 2017. Tilsynet er desuden gennemført ved samtaler med skolens leder og lærere og elever samt ved gennemsyn af undervisningsmidler og skolens hjemmeside.

Skolen har undervisning i 0. – 9. klasse. Der er sammenlæste hold på tværs af nogle klassetrin. Under besøget overværede jeg på forskellige klassetrin undervisning i fagene dansk, matematik, engelsk, natur/teknologi, tysk, musik samt udeskole/historie. Endvidere overværede jeg morgensamlingerne med sange, beskeder, markering af fødselsdage, oplæsning/fortælling m.m.

Tilsynsrapporten er udarbejdet på grundlag af overværelse af undervisningen i et omfang, der svarer til kravene i kapitel 3 i bekendtgørelse af lov om friskoler og private grundskoler m.v. samt på grundlag af ovennævnte samtaler.

Specielt samtalerne med lederen har, ud over emnet undervisningsplaner/læseplaner, fagplaner/årsplaner, taget udgangspunkt i hele skolens tænkning om hverdagen og den nuværende pædagogiske praksis.

Samtalerne har endvidere omhandlet skolens forståelse af begreberne undervisning og faglighed samt den identitetsopfattelse, der ligger til grund for at drive skolen, som man gør i dag. Også betydningen af et godt og tillidsfuldt samarbejde med forældrene har indgået i de gode og udbytterige drøftelser, jeg har haft med skolens leder.

De har sluttelig drejet sig om de samværsmæssige grundholdninger og opfattelser af dannelsesbegrebet, som har så stor betydning for skolens daglige virke. Skolen vægter nærhed, fællesskab og et trygt læringsmiljø som forudsætninger for, at eleverne kan udvikle sig og udfordres bedst muligt. Betydningen af fællesskab og mangfoldighed fremhæves også i disse samtaler. Jeg kan via mine besøg på skolen kun bekræfte og anerkende dens flotte og konstante arbejde hermed.

Jeg oplever en skole med en meget kompetent leder og et dygtigt og engageret personale, der arbejder effektivt og pædagogisk bevidst med at gøre eleverne så dygtige som muligt. Der er ønske om et højt fagligt niveau og ikke mindst et ønske om og vilje til at fremme hver enkelt elevs faglige potentiale. Man tager hånd om og er opmærksom på den enkelte elev. Fagligt og socialt.

Ved mine besøg i indeværende skoleår har jeg primært oplevet læringssituationer, hvor der er tydelig retning og ro til undervisning. Der arbejdes og læres, og eleverne har det godt hermed.

Mine besøg har efterladt mig et positivt indtryk af en god og velfungerende skole, hvor eleverne trives, og hvor der hersker en dejlig atmosfære.

***Tilsynserklæringen skal kunne svare på følgende:***

**Vurdering af elevernes standpunkt i dansk, engelsk og matematik?**

Jeg har ved mine tilsynsbesøg på skolen blandt andet overværet undervisningen i dansk, engelsk og matematik på en del forskellige klassetrin. Endvidere har jeg gennemset elevernes undervisningsmidler i de pågældende fag samt nogle af de faglige produkter, eleverne var i færd med at udarbejde. Samt naturligvis snakket med lærerne om de læringsforløb, som de aktuelle emner var en del af.

Samlet set er der i disse tre substantielle fag et pænt og solidt fagligt niveau og stor interesse for fagenes indhold, men selvfølgelig med den naturlige spredning i viden og færdigheder, som der altid vil være i faglig henseende i en klasse og i de forskellige klasser på tværs.

Det faglige niveau og undervisningens indhold i disse tre fag matcher på udmærket vis de beskrivelser og undervisningsplaner, der findes i Fælles Mål for folkeskolen. Beskrivelserne i skolens fagplaner og årsplaner falder ligeledes godt i tråd med det oplevede faglige niveau og de indholdsmæssige sekvenser.

Elevernes begrebsdannelse i fagene er alderssvarende, ligesom den faglige forståelse og faglige sprogbrug generelt set er ganske tilfredsstillende.

Lærerne formår på konkret og forståelig vis at tydeliggøre for eleverne, hvad målet med undervisningen er i den givne situation.

Undervisningsmetoderne i disse fag opleves som effektive og giver gode muligheder for differentieret opgaveløsning. Fundamentet bliver sikkert grundlagt, og begrebsapparatet og overblik over fagenes elementer og metoder arbejdes der godt på at udmønte op gennem årgangene. Det er åbenbart, at eleverne udvikler sig fagligt på grund af lærernes målrettethed og tydelighed. Det fagdidaktiske overblik er i orden.

Eksempler på de gode præstationer er en flot udtale og et kvalificeret ordforråd i engelsk, god sproglig og indholdsmæssig forståelse i dansk samt skarpe analyser og hurtig opgaveforståelse i matematik.

Der anvendes flerstrengede evalueringsformer, der jævnligt giver en indikation af elevernes faglige niveau.

Det bliver spændende at følge de kommende ældre årgange, når folkeskolens prøver også skal afvikles på Haubro Landsbyskole.

**Vurdering af, om skolens samlede tilbud ud fra en helhedsvurdering står mål med, hvad der almindeligvis kræves i folkeskolen?**

Jeg har via mine besøg konstateret, at skolens samlede undervisningstilbud ud fra en helhedsvurdering på udmærket vis står mål med, hvad der almindeligvis kræves i folkeskolen. Det faglige niveau er i orden. Der bedrives en god og velovervejet undervisning med sigte på en målrettet læring i et samlet undervisningstilbud præget af pædagogisk overblik og substans.

Der er god struktur i såvel det samlede undervisningstilbud som i de enkelte undervisningssituationer. Man ved, hvor man vil hen. Der udarbejdes i forskelligt omfang fagplaner og årsplaner, der konkretiserer læseplanerne i de ministerielt udarbejdede ”Fælles Mål”, som skolen arbejder ud fra. Herunder konkretisering af kompetenceområderne, kompetencemålene samt de beskrevne videns- og færdighedsmål.

Fagrækken og fagenes placering på de enkelte klassetrin ligner også meget den, der er beskrevet i bilag 1 i forbindelse med folkeskolelovens paragraf 16.

Kombinationen af obligatoriske fag, morgensamlingerne, fællestimer, fagdage, temadage/emneuger, projektarbejde, lejrskole, musical m.m. udgør et solidt og varieret skoletilbud. Denne kombination dækker såvel fagligheden som de praktisk/musiske og kulturelle elementer, der er med til at udvikle det hele barn og unge menneske i skolens hverdag. Den understøtter hermed hele den værdimæssige dannelsestænkning, som skolen står for.

I de fag, hvor jeg overværede undervisningen, var de valgte emner både vedkommende, relevante og aktuelle. Eleverne forstod hensigten med undervisningsforløbene, fordi lærerne gav gode begrundelser for baggrunden for forløbene og målene herfor og desuden lagde megen energi i de enkelte undervisningssituationer. Den samlede undervisning giver indtryk af, at lærerne professionelt har øje for både undervisningsmål og læringsmål.

Der er en god vekselvirkning mellem undervisning og selvstændigt arbejde. Når eleverne arbejder selvstændigt, får jeg som tilsynsførende god mulighed for at vurdere, om eleverne har forstået og kan omsætte det, der undervises i og arbejdes med.

Jeg ser læreprocesser, hvor målene i timen er tydelige for eleverne, og hvor der også er fokus på den enkelte elevs læringsprogression og udviklingspotentiale. Der er grund til at fremhæve undervisningens effektivitet. Eleverne er ved timernes begyndelse parate til at modtage undervisning eller gå i gang med opgaverne. I kraft af god klasseledelse og tydelig forventningsafstemning forekommer der ikke spildtid med uro og tidkrævende irettesættelser.

Det gode samspil mellem lærere og eleverne på skolen er væsentlig at påpege. Lærernes faglighed og de gode relationer til eleverne er stærkt medvirkende til at skabe en god skole i Haubro.

Brugen af elektroniske on-line programmer supplerer jævnligt de anvendte grundbøger og det anvendte grundmateriale. It-tekniske hjælpemidler anvendes naturligt i undervisningssituationerne, når de tydeligt og hurtigt fremmer målene med de forskellige læringssituationer. Skolen benytter forskellige relevante digitale portaler og programmer.

Der er en rød tråd i den pædagogiske tænkning op gennem skoleforløbet, og skolen formår at give eleverne en god faglig ballast, de kan bruge i deres fortsatte skolegang på eksempelvis en ungdomsuddannelse. Skolen forbereder for første gang i indeværende skoleår eleverne til folkeskolens prøver på 9. klassetrin.

**Vurdering af, om skolen forbereder eleverne til at leve i et samfund som det danske med frihed og folkestyre, samt udvikler og styrker elevernes demokratiske dannelse og kendskab til og respekt for grundlæggende friheds- og menneskerettigheder, herunder ligestilling mellem kønnene?**

Ovenstående begreber er særdeles kendetegnende for Haubro Landsbyskole. Respekten for alles ret til at være sig selv er til stede blandt såvel elever som lærere. Dette præger både hverdagen og hele atmosfæren og stemningen på skolen.

Af skolens værdigrundlag fremgår det blandt andet, at alle skal have respekt og forståelse for hinanden – både børn og voksne. Endvidere er der fokus på, at hver enkelt elev udfordres på det det faglige og sociale plan. Det sidste har jo stor sammenhæng med begreberne i ovenstående overskrift. Endelig understreges betydningen af nærhed, fællesskab og et godt læringsmiljø.

Vigtigst af alt er, at der arbejdes med de demokratiske dannelsesbegreber og respektfuldhed i skolens hverdag og praksis. Jeg har erfaret, at det gøres på flere måder på skolen:

* Hver skoledags start med morgensang, morgenbøn og fortælling har væsentlige dannelsesaspekter. Der synges, lyttes respektfuldt og udveksles desuden informationer. Elever med fødselsdage hædres, og såvel yngre som ældre elever deltager i denne sammenhæng. I en stille, afslappet og respektfuld atmosfære. Eleverne gives endvidere mulighed for at komme med meddelelser, betragtninger eller synspunkter. Det har betydning at kunne lytte og blive set og hørt.
* Lærernes naturlige autoritet (og elevernes respekt herfor) bevirker, at dialogen og kommunikationen med eleverne bliver gensidig respektfuld. Dannelsesaspektet er ligeledes i centrum i tale/lytte situationerne i undervisningen. Der lægges vægt på respektfulde samværsformer og fx give tid til og se nødvendigheden af at have en respektfuld dialog om det at markere sig i timerne og være deltagende. Det handler om betydningen af, at alle kan og bør byde ind med viden, holdninger og meninger.
* Eleverne er bevidste om skolens og klassernes samværsregler og taler ordentlig til hinanden og de voksne. Eleverne deltager ligeligt og ivrigt i eksempelvis debatter og meningsudvekslinger og er ikke bange for at udtrykke forskellige holdninger og have forskellige opmærksomhedspunkter. De giver hinanden plads og vil gerne bidrage til fællesskabet.
* Skoleårets gang med fejring/afholdelse af traditioner, de mange musisk/kreative aktiviteter samt fællesskabet via morgensamlingerne medvirker i høj grad til at fremme elevernes alsidige udvikling og demokratiske sindelag.
* Der arbejdes med demokratiske og dannelsesmæssige emner i en del fag, herunder blandt andet i de humanistiske fag. Der oplyses, diskuteres, argumenteres, nuanceres og lyttes. Tolerance giver plads til uenighed.
* Der er ro og orden i og omkring undervisningen. God struktur og små hold, der giver mulighed for, at den enkelte bliver set og hørt hver dag. Personalet er meget nærværende og opmærksom på den enkelte elevs trivselssituation og arbejder bevidst med elevens selvindsigt.
* Skolens beskrevne og praktiserede mobilpolitik ligger godt i tråd med ønsket om at udvikle eleverne til at være ansvarlige for sig selv og hinanden.
* Skolens beskrevne antimobbepolitik medvirker til at holde fokus på det gode samvær.
* Skolens elevråd er jo i sig selv et demokratisk fænomen med indflydelse og involvering som nogle af formålene.
* Skolens forventningskodeks er et godt redskab til at understøtte arbejdet med demokratisk dannelse og respektfuld omgang med hinanden.

**Vurdering af, om undervisningssproget er dansk, med mindre, der er givet dispensation?**

Jeg har konstateret, at undervisningssproget er dansk. Den faglige sprogbrug er professionel, og der kommunikeres tydeligt i de aktuelle situationer.

**Afsluttende betragtninger**

I en tilsynserklæring som denne får man ofte lyst til at omtale og henvise til konkrete undervisningssituationer og konkrete, positive situationer og oplevelser med lærere og elever. Hvorfor? Fordi det er så givende og berigende at fortælle om.

Men det må jeg jo ikke. Det er samlede betragtninger ud fra en helhedsvurdering.

Mine tilsynsbesøg på skolen giver mig anledning at konstatere en tilfredshed med det faglige niveau, der findes, og de dannelsesmæssige opgaver, der bliver løst. Haubro Landsbyskole er en god skole!

Det er er skole med tydelige holdninger til pædagogik, faglighed, samvær og omgangsformer. Hvor man konstant tilstræber at skabe en dejlig skolehverdag med fokus på lærdom, trivsel og tryghed. Min oplevelse er, at det lykkes på rigtig god vis.

I en tryg og behagelig atmosfære foregår der rigtig god læring og personlig udvikling. Jeg har stor respekt for det arbejde, som lederen og lærerne leverer. Professionelt og målrettet undervises der på en måde, hvor eleverne mødes med faglige udfordringer dagligt. Fordi skolen har ambitioner om at bibringe eleverne en god start på livet i en kompleks verden.

PS! Skolen har ikke i det forgangne regnskabsår modtaget donationer på mere end kr. 20.000 eksklusiv moms. Hverken fra navngivne eller anonyme donatorer.

Bent Bengtson

Brohusgade 11

9000 Aalborg